ตั้งแบงก์พาณิชย์2แห่ง
"แบงก์แลนด์ฯ-ไทยเครดิต" ตีปีก ธปท.เผยเล็งยกระดับธนาคารเพื่อรายย่อย 2 แห่ง เป็นธนาคารพาณิชย์เต็มรูปแบบ ก่อนจะเปิดให้รายใหม่ในปี 2557
17 ม.ค. 2554

"แบงก์แลนด์ฯ-ไทยเครดิต" ตีปีก ธปท.เผยเล็งยกระดับธนาคารเพื่อรายย่อย 2 แห่ง เป็นธนาคารพาณิชย์เต็มรูปแบบ ก่อนจะเปิดให้รายใหม่ในปี 2557
นายเกริก วณิกกุล รองผู้ว่าการด้านเสถียรภาพสถาบันการเงินธนาคารแห่งประเทศไทย (ธปท.)เปิดเผยว่า ในปีนี้จะเป็นปีที่ ธปท.จะเน้นส่งเสริมให้ธนาคารพาณิชย์เตรียมพร้อมเพื่อรับมือการแข่งขันทางการเงิน และการเปิดให้มีการตั้งธนาคารพาณิชย์รายใหม่ในปี2557 โดย ธปท.จะต่อยอดธนาคารพาณิชย์เพื่อรายย่อย (ธย.) ด้วยการอนุญาตให้สามารถยกระดับขึ้นเป็นธนาคารพาณิชย์เต็มรูปแบบได้2 แห่ง 
ขณะนี้สายเสถียรภาพสถาบันการเงิน ธปท. ได้ยกร่างประกาศกำหนดหลักเกณฑ์และเงื่อนไขในการขออนุญาตยกระดับเสร็จแล้วคาดว่าจะนำเสนอต่อนายประสารไตรรัตน์วรกุล ผู้ว่าการ ธปท.เพื่อนำเสนอต่อกระทรวงการคลังให้พิจารณาอนุมัติในเร็วๆ นี้
นายเกริก กล่าวว่า การขอยกระดับเป็นธนาคารพาณิชย์เต็มรูปแบบ จะพิจารณาจากการบริหารจัดการดีและมีศักยภาพมีการบริหารความเสี่ยงดี และต้องเป็นธนาคารเพื่อรายย่อยที่มีเงินกองทุนชั้นที่ 1 ขั้นต่ำไม่น้อยกว่า 1 หมื่นล้านบาท สามารถในการดำเนินธุรกิจได้ในอนาคต ไม่สร้างปัญหาต่อระบบสถาบันการเงิน โดยคาดว่าน่าจะอนุญาตให้ยกระดับได้ภายในปี 2554 นี้
"ปีที่ผ่านมา ธปท. ได้มุ่งเน้นการพัฒนาระบบสถาบันการเงินโดยเน้นขยายศักยภาพโดยรวม เช่นการให้ขยายสาขาได้โดยเสรี การขอเพิ่มสาขาของธนาคารพาณิชย์ต่างประเทศได้อีก 2 สาขา การเปิดให้บริหารจัดการกองทุนรวมได้ แต่ปีนี้จะเน้นดูแลให้เพิ่มความสามารถการให้บริการเทียบเท่ากับธนาคารพาณิชย์เต็มรูปแบบเพื่อเตรียมความพร้อมรับมือกับการแข่งขันที่จะเพิ่มขึ้นจากธนาคารต่างประเทศ และธนาคารใหม่ที่จะเกิดขึ้นต่อไป เพราะภายในปี 2555 ธปท.จะอนุญาตให้สาขาธนาคารพาณิชย์ต่างประเทศยกระดับธนาคารพาณิชย์ที่เป็นบริษัทลูกของธนาคารต่างประเทศได้ มีสาขาได้มากถึง 20 สาขา และสุดท้ายภายในปี 2557 จะอนุญาตให้ตั้งธนาคารพาณิชย์ใหม่ได้"นายเกริกกล่าว
แหล่งข่าวจาก ธปท. เปิดเผยว่าขณะนี้ยังไม่กำหนดชัดเจนว่าจะอนุญาตให้ธนาคารเพื่อรายย่อยยกระดับขึ้นเป็นธนาคารพาณิชย์เต็มรูปแบบได้กี่ราย แต่ในระบบสถาบันการเงินของไทยในปัจจุบันมีเพียง2 ราย คือ ธนาคารไทยเครดิตเพื่อรายย่อย และธนาคารแลนด์แอนด์ เฮ้าส์ เพื่อรายย่อย ซึ่งทั้งสองธนาคารได้แจ้งกับ ธปท.ว่าจะขออนุญาตยกระดับแล้ว และเชื่อว่าทั้งสองรายมีคุณสมบัติครบหากกระทรวงการคลังจะเพิ่มใบอนุญาตตั้งธนาคารพาณิชย์เต็มรูปแบบ คาดว่าน่าจะได้รับอนุญาตทั้งสอง